लेकिन सड़क पर लंबे वक्त से रह रहे बच्चे कई बार मदद के बावजूद वापस जाना पसंद करते हैं. सिंह कहते हैं, "इन बच्चों के पास आजादी है, इन्हें पैसा कमाना आता है और इन्हें सीमाओं में रहना पसंद नहीं. यह शराब और सिगरेट पीते हैं, दिन भर सिनेमाघरों में गुजारते हैं. इन्हें सामान्य जिंदगी में वापस आना पसंद नहीं." लेकिन हालत इतनी भी खराब नहीं. पॉल सुंदर सिंह का कहना है कि अगर इन बच्चों को विकल्प दिए जाएं तो यह सामान्य जिंदगी को पसंद करते हैं. करुणालय ऐसे कई बच्चों की मदद कर चुका है. अब बड़े होकर इनमें से कुछ संस्था में काम करते हैं और बाकी बच्चों की मदद करते हैं. सिंह कहते हैं कि बच्चों को सड़कों से निकालने में उन्हें सबसे ज्यादा मदद सड़क के बच्चे ही करते हैं.